Elgiganten lægger sin nye flagskibsbutik på en mark ved Ikea-rundkørslen. Her kommer også to fastfood-restauranter.

Annonce

Elgiganten er på vej med sin hidtil største butik i Aarhus: En næsten 4.500 kvadratmeter stor 'mega-store' til sortimentet af fladskærme, mobiltelefoner, vaskemaskiner, pc'er, komfurer og kaffemaskiner blandt andet.

<p>Sådan ser de meget foreløbige planer for byggeriet ud. Med den store Elgiganten til højre og fastfood-restauranterne til venstre for p-arealet. Illustration: Innovater</p>

Den nye stor-butik skal efter planen bygges på en mark ved Randersvej lige efter Ikea-rundkørslen og på den modsatte side af Ilva og Ikea. Forventningen er, at butikken åbner mod slutningen af 2017.

<p>I område 1 på kortet over området lige efter Ikea-rundkørslen skal der bygges en Elgiganten på små 4.500 kvadratmeter og to fastfood-restauranter. Mellem de to byggerier kommer der en stor p-plads. Resten af arealet - område 2 - planlægger kommunen til butikker, der kræver særlig meget plads og til flere p-pladser. Illustration fra høringsmaterialet</p>

Elgiganten har i forvejen to butikker i Aarhus - begge på omkring 2.500 kvadratmeter - i Anelystparken i Tilst og i Mega Syd i Viby.

Annonce

Fastfood-restauranter

Sammen med Elgiganten kommer der også - i en selvstændig bygning - to fastfood-restauranter.

»Vi har endnu ikke kontrakterne helt på plads med restauranterne, så det er for tidligt at sætte navn på dem,« siger Michael Kühn Thomsen, udviklingschef i ejendomsudviklingsselskabet Innovater, der har købt grunden ved rundkørslen af kommunen, og som står bag byggeriet.

Hele området, som kommunen lægger ud til store og pladskrævende butikker er på 75.000 kvm. Af dem købte Innovater omkring en tredjedel efter et udbud, hvor kommunen ud over prisen også lagde vægt på arkitekturen i et kommende byggeri.

Annonce

Grønne facader og tage

»Cubo Arkitekter fra Aarhus og Randersarkitekten har i fællesskab tegnet det byggeri, vi vandt udbuddet på. Vi arbejder med facader i grønne nuancer og med grønne tage for at skabe et byggeri, der falder godt ind i landskabet,« fortæller Michael Kühn Thomsen.

Innovater har gennem årene udviklet masser af byggeri til dagligvarebutikker til blandt andre kæderne Netto og Fakta.

»Elgiganten er den klart største enkeltstående butik, vi har lavet til dato,« siger Michael Kühn Thomsen.

Annonce

Plads til flere butikker

Planen for hele området er i en offentlig forhøring frem til 20. maj. Den lægger op til, at der udover Elgiganten og restauranterne kan bygges godt 5.000 kvadratmeter til flere pladskrævende detailhandelsbutikker, der handler med for eksempel både, biler, campingvogne og planter og haveartikler. Byggerierne må være i op til tre etager - 12 meter højt.

Efter forhøringen skal der laves en lokalplan.

Innovator satser på, at lokalplanen kan blive endeligt godkendt i byrådet omkring årsskiftet, så man kan komme i gang umiddelbart derefter. Med en byggeperiode på 10 måneder kan den nye Elgiganten så nå at blive klar til julehandlen 2017.